钦定古今图书集成/明伦汇编/闺媛典/第145卷 > 吴俊妻侯氏
## 钦定古今图书集成/明伦汇编/闺媛典/第145卷 > 吴俊妻侯氏

按《钱塘县志》：“侯氏名淑宜，保定府雄县人。天顺初，兄
瓒为户部主事，侯侍母王于官邸，钱塘吴福为工部
司务，娶为子俊，妇有孝德。俊举进士，为当涂令，以疾
归。久之，竟不起。子光世方幼，侯含哀抚之。初，俊在时，
光世病疹，卧侯怀中，遗矢污裙。俊望见疾呼侯顾裙，
侯恐惊光世不动。俊捉笔投之，笔锐入目中，流血被”
面。侯不引手救，徐呼侍儿取笔出，目，竟为眇。其爱子
如此。俊没，亲戚乘隙攘夺，僮仆星散，侯独身经纪，卒
以大定。时年二十二，母王念其早寡，与甥共迎至京
师，依瓒以居。瓒时为大司马光世长，举顺天弘治戊
午乡试，侯出俊疏稿示之曰：“此而父志也。”以寿终。